Bykans 2 300 mense al vas wat inperking minag | Netwerk24
Deur Isabel Venter 02 April 2020 20:27
Bheki Cele, minister van polisie. Foto: Isabel Venter
Landwyd is daar reeds meer as 2 000 mense in hegtenis geneem wat nie ag geslaan het op die regulasies van die staat van inperking nie.
Volgens Bheki Cele, minister van polisie, is tot op hede 2 289 mense in hegtenis geneem wat die regulasies oortree het. Die meeste van dié inhegtenisnemings hou met alkoholverbruik verband.
Cele sê tans is 24 000 polisielede, soldate en metropolisielede ontplooi om te verseker dat mense nie die toepaslike regulasies oortree nie.
"Dit is nasionale regulasies. Wat in Limpopo moet gebeur, moet in die Wes-Kaap ook gebeur. Die Wes-Kaap moenie sy eie regulasies maak en geraas daaroor wil maak nie," sê die minister.
Volgens Cele kan die regulasies nie sommer net deur die onderskeie provinsies gewysig word nie. As hulle voorstelle vir wysigings het, moet hulle dit voor die nasionale regering ter tafel lê, sê hy.
"Geen provinsie geniet 'n spesiale bedeling wat die regulasies betref nie."
Die verkoop van sigarette bly dus vir almal verbode omdat dit ingevolge die nasionale regulasies nie toegelaat word nie.
"Die polisie sal dit afdwing, maak nie saak waar jy jou bevind nie – en dit sluit die Wes-Kaap in," sê die minister.